Hala Tony Garnier

Hala Tony Garnier (la Halle Tony Garnier) je lyonská stavba zapísaná v zozname historických pamiatok. Bola navrhnutá v rokoch 1903 až 1913 a od čias svojej výstavby až po dnes niekoľkokrát zmenila svoju funkciu.

Charakteristika 
Stavba sa nachádza vo francúzskom meste Lyon, vo štvrti Gerland, na sútoku riek Rhôna a Saône.

Autorom haly je francúzsky architekt a urbanista z medzivojnového obdobia, Tony Garnier. Je držiteľom prvej ceny Prix de Rom a autorom významných projektov a realizácii v Lyone, pričom táto hala, ktorej pôvodná funkcia bola aukčná hala jatočných zvierat sa radí medzi ne. 

Zaujímavosťou tejto architektúry je, že prešla viacerými funkčnými zmenami a vo všetkých fázach svojho funkčného využitia pôsobila okázalo i utilitárne zároveň.

Dejiny 
Projekt bol vypracovaný v rokoch 1903 – 1913 T. Garnierom a objekt mal slúžiť ako aukčná hala jatiek la Mouche.
V máji roku 1914 boli prerušené stavebné práce a bola tu nainštalovaná medzinárodná výstava o mestskom plánovaní, „La Cité Moderne“.
V auguste roku 1914 vojna zasiahla do histórie stavby. Výstava bola prerušená a halu zabrala armáda. Objekt bol transformovaný na továreň na výrobu zbraní a na kasárne.
V roku 1920 armáda opustila objekt haly.
V roku 1928 hala po niekoľkých rokoch opráv a dokončovania konečne začala plniť svoju pôvodnú funkciu.
V 60. rokoch sa rozhodli objekt zbúrať a trh so zvieratami postaviť viac na periférii mesta.
V roku 1975 bola ukončená prevádzka budovy a prebehlo niekoľko manifestácií za jej zachovanie.
16. mája 1975 bola hala spolu so vstupnými severnými pavilónmi, monumentálnymi väzníkmi a východným vstupom zapísaná do zoznamu historických pamiatok.
V roku 1988 bola zrealizovaná adaptácia haly na Medzinárodné centrum pohybu a komunikácií – transport materiálny a nemateriálny, pohyb informácií. Projektom adaptácie oslovilo mesto Lyon dvojicu parížskych architektov Bernarda Reichena a Philippa Roberta (Reichen & Robert). Projekt využíva jedinečnosť tejto kolosálnej haly a snaží sa zapájať časť pôvodnej Garnierovaj kompozície do prostredia štvrti Gerland. Pôvod myšlienky vychádza z tradícií v regióne výroby automobilov, bicyklov aj slávnych lodí „Mouches“
Od júna 1999 do mája 2000 prebehla renovácia pamiatky súčasťou ktorej bola inštalácia nového akustického riešenia a javiskového vybavenia.

Súčasnosť 
V súčasnosti hala slúži ako Medzinárodné centrum pohybu a komunikácií. Ponúka najväčšiu multifunkčnú sálu v širokom okolí mesta Lyon. Táto historická pamiatka pripomína aj svojou funkciou dejiny krajiny – prvý vzostup balóna bratov Montgolfierových (Joseph-Michel a Jacques-Étienne Montgolfier), prvú železničnú stanicu pre cestujúcich a vynález bratov Lumierovcov (Auguste a Louis Lumiér) - kinematograf.

Rozmery a architektúra 
Má kapacitu až 17000 návštevníkov, ročne ju navštívi 850 000 návštevníkov. Plocha haly má 17 000 m2, Jej dĺžka je 210 m, šírka 80m, výška 24m, objem 243000 m3, a orientácia vzhľadom k svetovým stranám je sever-juh. Halu prestrešuje 22 oceľových väzníkov, ktoré preklenú 80 m bez použitia pilierov. V hale sú zavesené 2, 170 m dlhé lávky.

Externé odkazy 
 www.halle-tony-garnier.fr
 www.archiweb.cz

Zdroj 
 Helena Zemánková,: Tvořit ve vytvořeném, Nové funkční využívání uvolněných objektů, Vysoké učení technické v Brně, Akademické nakladatelství CERM, 2003, str. 115

Art deco stavby
Stavby v Lyone